CELEX: 52016DC0341
Language: mt
Date: 2016-05-18 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm ta' riform nazzjonali tal-2016 tal-Polonja u li tagħti l-opinjoni tal-Kunsill dwar il-programm ta' konverġenza tal-2016 tal-Polonja

IL-KUMMISSJONI EWROPEA
            Brussell, 18.5.2016
            COM(2016) 341 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-programm ta' riform nazzjonali tal-2016 tal-Polonja u li tagħti l-opinjoni tal-Kunsill dwar il-programm ta' konverġenza tal-2016 tal-Polonja 
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-programm ta' riform nazzjonali tal-2016 tal-Polonja 
               
                  u li tagħti l-opinjoni tal-Kunsill dwar il-programm ta' konverġenza tal-2016 tal-Polonja 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 9(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea
                  2
               ,
            
            
               Wara li kkunsidra r-riżoluzzjonijiet tal-Parlament Ewropew
                  3
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-26 ta’ Novembru 2015, il-Kummissjoni adottat l-Istħarriġ Annwali dwar it-Tkabbir
                  4
               , li ta bidu għas-Semestru Ewropew ta’ koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta’ Marzu 2016. Fis-26 ta’ Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  5
               , li fih ma identifikatx lill-Polonja bħala wieħed mill-Istati Membri li dwaru kellha titwettaq analiżi fil-fond. 
            
            
               (2)Ir-rapport tal-pajjiż tal-2016 għall-Polonja
                  6
                ġie ppubblikat fis-26 ta’ Frar 2016. Dan ivvaluta l-progress li għamlet il-Polonja biex tindirizza r-rakkomandazzjonijiet speċifiċi għall-pajjiż adottati mill-Kunsill fl-14 ta’ Lulju 2015 u l-progress tal-Polonja lejn il-miri Europa 2020 nazzjonali tagħha.
            
            
               (3)Fit-28 ta’ April 2016, il-Polonja ppreżentat il-programm nazzjonali ta’ riforma tagħha tal-2016 u l-programm ta’ konverġenza tal-2016 tagħha. Minħabba r-rabtiet mill-qrib ta' bejniethom iż-żewġ programmi ġew ivvalutati fl-istess żmien.
            
         
         
            
               (4)Rakkomandazzjonijiet speċifiċi rilevanti għall-pajjiż ġew indirizzati fl-ipprogrammar tal-Fondi Strutturali u ta’ Investiment Ewropej għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013, jekk ikun meħtieġ biex isostni l-implimentazzjoni tar-rakkomandazzjonijiet relevanti tal-Kunsill, il-Kummissjoni tista' titlob lil Stat Membru biex janalizza u jipproponi emendi għall-Ftehim ta’ Sħubija u l-programmi relevanti tiegħu. Il-Kummissjoni pprovdiet aktar dettalji dwar kif se tuża din id-dispożizzjoni f’linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta’ Investiment Ewropej ma’ governanza ekonomika soda
                  7
               .
            
            
               (5)Bħalissa l-Polonja qiegħda fil-parti preventiva tal-Patt ta’ Stabbiltà u Tkabbir. Fil-programm ta’ konverġenza tal-2016 tiegħu, il-gvern qed jippjana li jżid il-bilanċ nominali minn 2.6% tal-PDG fl-2015 għal 2.9% tal-PDG fl-2017 qabel jonqos għal 1.3% tal-PDG fl-2019. L-objettiv baġitarju fuq terminu medju — defiċit ta’ 1 % tal-PDG f’termini strutturali — mhuwiex mistenni li jintlaħaq sal-2019, il-perjodu kopert mill-programm. Skont il-programm ta’ konverġenza, il-proporzjon tad-dejn mal-PDG tal-gvern huwa mistenni li jiżdied minn 51.3 % tal-PDG fl-2015 għal 52.5 % tal-PDG fl-2017 qabel jonqos għal 50.4 % tal-PDG fl-2019. Ix-xenarju makroekonomiku li jsejjes dawn il-projezzjonijiet baġitarji huwa plawżibbli fl-2016 u favorevoli minn hemm 'il quddiem. Abbażi tat-tbassir tar-rebbiegħa tal-2016 tal-Kummissjoni, hemm riskju ta’ devjazzjoni sinifikanti mill-aġġustament rakkomandat kemm fl-2016 kif ukoll, jekk ma jinbidlux il-politiki, fl-2017. Abbażi tal-valutazzjoni tiegħu tal-programm ta’ konverġenza u filwaqt li jqis it-tbassir tar-rebbiegħa 2016 tal-Kummissjoni, il-Kunsill huwa tal-opinjoni li hemm riskju li l-Polonja ma tikkonformax mad-dispożizzjonijiet tal-Patt ta’ Stabbiltà u Tkabbir. Għaldaqstant se jkunu meħtieġa aktar miżuri biex jiżguraw il-konformità fl-2016 u fl-2017. 
            
            
               (6)Il-Polonja hija l-uniku Stat Membru mingħajr kunsill fiskali indipendenti bis-sħiħ u mingħajr l-ebda pjan magħruf biex jinħoloq wieħed. Minbarra l-limitu massimu ta’ dejn stabbilit mill-Kostituzzjoni Pollakka, fl-2013 il-Polonja introduċiet regola ta' stabbilizzazzjoni tan-nefqa, li ġiet applikata b’mod sħiħ għall-ewwel darba fil-baġit tal-2015. Ir-regola, madankollu, ġiet emendata f’Diċembru 2015 biex tippermetti nefqa akbar. Hemm riskji sinifikanti ta’ sostenibbiltà fiskali fuq perjodu twil minħabba pożizzjoni baġitarja inizjalmant sfavorevoli u ż-żieda projettata fl-ispejjeż tat-tixjiħ tal-popolazzjoni, prinċipalment relatati mal-infiq fil-kura tas-saħħa. Minn perspettiva tas-sostenibbiltà tad-dejn ir-riskju fiskali fuq terminu medju huwa għoli minħabba ż-żieda projettata fid-dejn.
            
            
               (7)Id-dħul mill-VAT għall-2015 huwa projettat li baqa' baxx bħala proporzjon tal-PDG, minkejja l-miżuri introdotti s’issa, li jinkludu l-mekkaniżmu tar-reverse charge u r-responsabbiltà konġunta ta’ kumpaniji f’setturi sensittivi. Għall-gvern Pollakk huma ta' prijorità li jiżdied il-ġbir tal-VAT kif ukoll il-ġlieda kontra l-frodi tal-VAT u qed titħejja strateġija f’dan ir-rigward. Huwa mistenni li tinkludi miżuri bħalma huma għodod ġodda tal-IT biex jidentifikaw u jiġġieldu l-frodi tal-VAT u riforma fl-amministrazzjoni tat-taxxa. F’Jannar 2017 se jiġi introdott limitu aktar baxx għall-ħlasijiet fi flus kontanti bejn il-kumpaniji. Il-Polonja għadha tħabbat wiċċha mal-isfida antika ta’ amministrazzjoni ineffiċjenti tat-taxxa. Dan il-proporzjon tal-kost tal-ġbir, jiġifieri l-ispejjeż amministrattivi għal kull dħul nett tat-taxxa miġbur, huwa l-ogħla fl-UE.
            
            
               (8)Il-Polonja għadha tapplika rati mnaqqsa ta’ VAT fuq għadd kbir ta’ prodotti u servizzi. Dan jikkontribwixxi għal dħul mitluf u jnaqqas l-effiċjenza tas-sistema tal-VAT. L-evidenza tindika li r-rati mnaqqsa tal-VAT mhumiex strument effettiv ta’ politika soċjali, b’mod partikolari peress li dawn mhumiex immirati speċifikament lejn l-unitajiet domestiċi vulnerabbli. Dawn għandhom it-tendenza li jissarfu f’sussidji sinifikanti lill-kontribwenti għonja. Il-benefiċċji soċjali u t-taxxa fuq l-introjtu jitqiesu li jistgħu jiġu mmirati aħjar u għalhekk huma aktar adattati biex jinkisbu l-għanijiet ta’ ridistribuzzjoni. Id-dħul mitluf potenzjali minħabba rati tal-VAT imnaqqsa u l-eżenzjonijiet fakultattivi huwa fost l-ogħla fl-UE.
            
            
               (9)Minkejja t-titjib reċenti, is-suq tax-xogħol Pollakk qed jaffaċċja sfidi sinifikanti — tixjiħ tal-forza tax-xogħol, produttività baxxa u segmentazzjoni għolja tas-suq tax-xogħol. Flimkien ma’ dan jeżistu nuqqasijiet fis-sistema edukattiva. Għalkemm is-sistema edukattiva tjiebet b’mod sinifikanti f’dawn l-aħħar snin, xorta waħda għadu mhux jirnexxilha tħejji studenti b’biżżejjed kompetenzi trasversali meħtieġa għas-suq tax-xogħol u l-innovazzjoni, żewġ affarijiet li qed jinbidlu b’rata mgħaġġla. Il-medji relattivament baxxi tal-mertu tal-edukazzjoni għolja u x-xjenza Pollakki għandhom effett ħażin fuq il-kwalità tal-provvista.  Il-livell ta’ internazzjonalizzazzjoni tal-edukazzjoni ogħla Pollakka huwa limitat ħafna kemm f’termini ta’ studenti barranin kif ukoll f’termini ta' parteċipazzjoni f’kollaborazzjonijiet xjentifiċi internazzjonali. Il-mudell ta’ finanzjament tal-edukazzjoni għolja ma jippromovix biżżejjed il-kwalità, peress li juża ħafna l-mertu passat tal-università u varjabbli kwantitattivi, bħall-għadd ta’ studenti u persunal akkademiku. Skont l-impjegaturi, il-gradwati ma għandhomx ħiliet trasversali bħal kif isolvu l-problemi, ħsieb kritiku jew kif jaħdmu f’tim. Il-parteċipazzjoni fit-tagħlim tul il-ħajja hija baxxa u l-edukazzjoni u t-taħriġ vokazzjonali ma jikkorrispondux mal-ħtiġijiet tas-suq. 
            
            
               (10)Filwaqt li d-disponibbiltà u l-parteċipazzjoni fl-edukazzjoni preprimarja żdiedet b’mod sinifikanti f’dawn l-aħħar snin, id-disponibbiltà ta' servizzi għall-indukrar tat-tfal żgħar għadha fost l-aktar baxxi fl-UE. Il-fatt li l-età obbligatorja biex it-tfal jibdew l-iskola se togħla għal seba’ snin, u t-tneħħija tal-obbligu li t-tfal ta' ħames snin jattendu skola priprimarja, flimkien ma’ benefiċċju ġdid għat-tfal, jista’ jkollhom aktar effetti negattivi fuq il-parteċipazzjoni fis-suq tax-xogħol, speċjalment tan-nisa.
            
            
               (11)Minkejja żieda qawwija fil-kuntratti permamenti tax-xogħol fl-2015, il-proporzjon ta’ impjiegi b’terminu fiss fil-Polonja huwa fost l-ogħla fl-UE. Il-Polonja dan l-aħħar ħadet għadd ta’ miżuri biex tindirizza s-segmentazzjoni tas-suq tax-xogħol. Iddaħħlet emenda fil-Kodiċi tax-Xogħol, għolew il-kontribuzzjonijiet tas-sigurtà soċjali marbuta ma’ xi kuntratti tal-liġi ċivili u f'Jannar 2017 huwa mistenni li tiġi introdotta remunerazzjoni minima fis-siegħa għal min jaħdem b'kuntratt tal-liġi ċivili. Madankollu ċerti karatteristiċi tal-Kodiċi tax-Xogħol joħolqu diżinċentivi għall-impjegaturi biex jimpjegaw persuni b’kuntratti indefiniti u l-użu ta’ dawn il-kuntratti għadu limitat. Dan huwa l-aktar minħabba l-kumplessità tar-regolamenti tax-xogħol u l-kostijiet impliċiti għolja tas-sensji taħt dawn il-kuntratti. Dawn jinkludu spejjeż proċedurali għoljin, spejjeż assoċjati ma’ mekkaniżmi twal u inċerti għas-soluzzjoni tat-tilwim u dispożizzjonijiet bħal protezzjoni speċjali għall-ħaddiema akbar fl-età milli jiġu sensjati.
            
            
               (12)Arranġamenti preferenzjali tas-sigurtà soċjali speċifiċi għas-settur, b’mod partikolari sussidji għoljin tas-sistemi tal-pensjonijiet għall-bdiewa u għall-ħaddiema tal-minjieri, għandhom spejjeż baġitarji għoljin u jistgħu jikkontribwixxu biex tonqos il-mobilità tal-impjiegi. L-għadd ta’ persuni assigurati skont sistema speċjali ta’ sigurtà għall-bdiewa beda jonqsu bil-mod mill-2007, u l-gvern jistenna li fl-2019 dan se jkun ta' 1.18 miljun ruħ, filwaqt li għadd ta’ benefiċċji tal-irtirar ta’ 1 229 miljun probabbilment se jibqa' jikber sal-2018. Sa mill-2011, il-proporzjon mill-PDG tan-nefqa tal-baġit tal-Istat għall-KRUS kien b'mod kostanti ta' 1 %. Ma hemm l-ebda rekwiżit ġenerali tat-taxxa għall-bdiewa jew xi obbligu li jkollhom sistema ta’ kontabilità, u l-awtofinanzjament tal-KRUS huwa baxx. Kien hemm 1 382 miljun razzett fil-Polonja fl-2014, li minnhom 52 % kienu iżgħar minn ħames ettari (GUS). Il-ħaddiema tal-minjieri huma eżentati mis-sistema ġenerali tal-pensjonijiet pubbliċi b'kontribuzzjoni definita b’koeffiċjenti multiplikaturi preferenzjali speċjali tal-pensjoni, li hija sors ta’ spiża sinifikanti fis-sena fuq il-finanzi pubbliċi ta’ aktar minn 0.5 % tal-PDG. Il-prospetti demografiċi sfavorevoli diġà qed iwasslu għal popolazzjoni fl-età tax-xogħol dejjem tonqos. Il-preżervazzjoni tax-xejra pożittiva fl-impjiegi, partikolarment tal-ħaddiema ta’ età avvanzata, hija għalhekk essenzjali, anki bl-għan li tinżamm l-adegwatezza u s-sostenibbiltà tas-sistema tal-pensjonijiet pubbliċi. Minkejja li l-età medja effettiva tal-irtirar żdiedet f’dawn l-aħħar snin, din għadha b'mod sinifikanti taħt l-età statutorja tal-irtirar. Għalhekk, żieda fl-età effettiva tal-irtirar hija ta' importanza kruċjali għall-adegwatezza soċjali tal-pensjonijiet fil-ġejjieni fuq terminu twil u għall-istabbiltà tal-finanzi pubbliċi, kif ukoll biex tiżdied il-parteċipazzjoni fis-suq tax-xogħol. 
            
            
               (13)Minkejja investiment konsiderevoli fl-aħħar snin għadhom jippersistu ostakli u nuqqasijiet fit-trasport, fl-enerġija u fin-netwerks ta’ komunikazzjoni. L-attività ta’ investiment hija mxekkla minn ostakli relatati mal-funzjonament tal-amministrazzjoni pubblika, mat-tassazzjoni u mal-ambjent għall-attivitajiet ta’ riċerka, żvilupp u innovazzjoni, kif ukoll it-tul tal-infurzar tal-kuntratti. Dgħufijiet fil-kapaċità maniġerjali u amministrattiva qed iħallu effett negattiv fuq l-implimentazzjoni f’waqtha ta' proġetti ta’ investiment fis-settur ferrovjarju u proġetti oħra fit-trasport, fl-enerġija u fl-infrastruttura tat-telekomunikazzjoni. L-ekonomija Pollakka għadha tiddependi wisq fuq l-eneġija u l-karbonju, u l-potenzjal ta’ qligħ minn titjib fl-effiċjenza tal-enerġija huwa sinifikanti. Il-faċilitajiet tal-ġenerazzjoni tal-elettriku qed jiqdiemu u għadhom jiddependu ħafna fuq il-faħam. In-netwerk tal-elettriku mhuwiex konness mal-pajjiżi ġirien. Skema ta’ appoġġ għall-enerġija rinnovabbli, li kellha tidħol fis-seħħ fl-1 ta’ Jannar 2016, ġiet ittardjata u ħolqot l-inċertezza fl-investiment. Xi fatturi ewlenin li jfixklu l-investimenti, b’mod partikulari fil-kostruzzjoni, huma l-kopertura baxxa ħafna tal-ippjanar spazjali u l-instabbilità, speċjalment fil-livelli lokali, kif ukoll ir-regolamentazzjoni żejda u l-inkonsistenzi regolatorji u amministrattivi li jxekklu l-għoti tal-permessi tal-bini. 
            
            
               (14)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Polonja u ppubblikatha fir-rapport tal-pajjiż tal-2016. Hija vvalutat ukoll il-Programm ta’ Konverġenza u l-Programm Nazzjonali ta’ Riforma u s-segwitu mogħti għar-rakkomandazzjonijiet indirizzati lill-Polonja fis-snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fil-Polonja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet nri 1 sa 3 ta’ hawn taħt.
            
            
               (15)Fid-dawl ta’ din il-valutazzjoni, il-Kunsill eżamina l-programm ta’ konverġenza, u l-opinjoni tiegħu
                  8
                hija riflessa b’mod partikolari fir-rakkomandazzjoni nru 1 ta’ hawn taħt.
            
            
               B’DAN JIRRAKKOMANDA li l-Polonja tieħu azzjoni fl-2016 u l-2017 biex:
            
            
               1.Tikseb aġġustament fiskali annwali ta’ 0.5 % tal-PDG lejn l-objettiv baġitarju ta’ terminu medju fl-2016 u fl-2017. Issaħħaħ il-qafas fiskali, inkluż billi twaqqaf kunsill fiskali indipendenti. Ittejjeb il-ġbir tat-taxxa billi tiżgura konformità aħjar mal-VAT u tillimita l-użu estensiv fir-rati mnaqqsa tal-VAT. 
            
            
               2.Tiżgura s-sostenibbiltà u l-adegwatezza tas-sistema tal-pensjonijiet u żżid il-parteċipazzjoni fis-suq tax-xogħol, billi tibda tirriforma l-arranġamenti preferenzjali tal-pensjonijiet, tneħħi l-ostakli għal aktar tipi ta’ impjiegi permanenti u ttejjeb ir-rilevanza tal-edukazzjoni u t-taħriġ għas-suq. 
            
            
               3.Tieħu miżuri biex tneħħi l-ostakli għall-investiment fl-infrastruttura tat-trasport, tal-kostruzzjoni u tal-enerġija u biex iżżid il-kopertura tal-ippjanar spazjali fil-livell lokali. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  COM(2016) 341 finali.
               
               
                  
                     (3)
                  P8_TA(2016)0058, P8_TA(2016)0059, u P8_TA(2016)0060.
               
               
                  
                     (4)
                  COM(2015) 690 finali.
               
               
                  
                     (5)
                  COM(2015) 691 finali.
               
               
                  
                     (6)
                  SWD(2016) 89 finali.
               
               
                  
                     (7)
                  COM(2014) 494 finali.
               
               
                  
                     (8)
                  Skont l-Artikolu 9(2) tar-Regolament tal-Kunsill (KE) Nru 1466/97.